Jens Rohde (V), 2002-03-13:
Jeg skal med det samme sige, at Venstre ikke kan støtte beslutningsforslag nr. B 78, og så vil jeg vende tilbage til det implicit i det, jeg vil sige omkring lovforslag nr. L 134, for der er jo en vis sammenhæng, idet L 134 nedlægger programrådene, og B 78 ønsker dem opretholdt.
Allerførst vil jeg sige, at jeg synes, det er svært at bevare pessimismen.
Det er faktisk en stor dag i dag for dansk mediepolitik, fordi tingene endelig går i den rigtige retning, nemlig mod afregulering og mod at sikre, at også de kommercielle, altså de ikkestatslige medier i dette land, får nogle ordentlige vilkår at arbejde under, således at vi også på det elektroniske medieområde kan sikre en større pluralisme.
For mig er og har det altid været lidt grotesk, at statsmagten stort set sidder på hele det elektroniske medieområde, ikke mindst inden for tv-området.
Nu har vi gennem de sidste 4 år kæmpet hårdt for, at vi kunne få forbedret vilkårene for kommercielle tv-stationer, og det er det, der sker i dag, ved at regeringen fjerner netværksafgiften.
Vi har igennem de seneste par år oplevet, hvordan flere af TvDanmarks stationer er lukket, og man har næsten på fornemmelsen, at man fra den tidligere regerings side bevidst har kørt en strategi, ud fra at man ikke kunne lide de kommercielle tv-stationer; at disse skulle egentlig slås og holdes nede, og derfor skulle man opretholde en netværksafgift.
Den fjerner kulturministeren, den fjerner regeringen nu.
Det er et skridt på vej mod den afregulering, der vil blive taget yderligere skridt til i forbindelse med de kommende medietiltag.
Det vil vi i hvert fald arbejde hårdt på i
Venstre.
Så rummer L 134 også en nedlæggelse af Public Service Rådet.
Det var også på tide, må jeg sige.
Ikke fordi Public Service Rådet er særlig gammelt, men for mig er virkeligheden den, at den tidligere regering oprettede et Public Service Råd, fordi man havde pålagt vores public service-institutioner at lave nogle public service-regnskaber. Dem var der så ikke nogen af politikerne og heller ikke den tidligere minister, der egentlig gad sidde og læse, og så var det jo rart at have nogle medieeksperter til at læse dem for sig. Hvad kunne der så komme ud af det?
Ja, sådan set ikke noget, for man kunne jo ikke blande sig i DR's eller TV 2's programpolitik alligevel.
Så det er helt fint, at vi endelig får afskaffet dette overflødige Public Service Råd.
Jeg har så blot et ønske og måske også et spørgsmål til kulturministeren, om vi ikke også kan tage en diskussion om, hvorvidt der overhovedet skal være public service-regnskaber, som beslaglægger mange ressourcer i både DR og TV 2 - ressourcer, som jeg mener bedre kunne bruges til at producere programmer for.
Så er der amtsprogramrådene, som nu bliver nedlagt, og lad mig understrege, at dialog om programmer er en god ting, og disse mennesker, der har siddet i amtsprogramrådene, har også udført et fint stykke arbejde, og de er lige så kvalificerede til at udtale sig om radio- og tv-programmer, som alle dem, som også er til stede her i salen, og alle andre, som i øvrigt ser tv og hører radio. Det har også været hensigten, at der skulle være en dialog med brugerne, men tiden er løbet fra den måde at have den dialog på.
For det er ganske enkelt at stikke disse mennesker blår i øjnene, hvis man prøver at give dem en forestilling af, at de i virkeligheden har indflydelse på DR's programmer, DR's programpolitik i al almindelighed.
Det har de ikke.
Den måde, man laver programplanlægning på i dag,
sker ud fra nogle helt professionelle kriterier, og den dialog, som medierne i dag har med borgerne, kommer ad langt mere direkte vej, nemlig ofte igennem mails og den dialog, som man også igennem sine programmer har med både lyttere og seere.
Derfor er der ikke nogen grund til set med Venstres øjne at opretholde amtsprogramrådene, sådan som de er i dag.
Men jeg vil så også godt sige i forhold til, hvordan vi kan konstruere nogle andre fora, og hvad Danmarks Radio og TV 2 kunne have nogle interesser i, at der er vi da åbne.
Men vi skal ikke til at skabe nogen fora, hvor vi bilder nogle mennesker ind, at de har en reel indflydelse på hverken programpolitik eller det, der bliver sendt i radioen, for det har de ikke, og det vil de heller ikke få.
Så summa summarum: Venstre afviser B 78, og vi støtter
Det var sandelig ikke for tidligt, men det er selvfølgelig også, fordi der er kommet en ny regering.